Številka: 35409-193/2024-2570-3

Datum: 21. 2. 2025

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101 a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt za rekonstrukcijo križišča in dela državne ceste G2-106 v Rašici, pripravljavcu plana, Občini Velike Lašče, Levstikov trg 1, 1315 Velike Lašče, naslednje

MNENJE

1. V postopku priprave Občinskega podrobnega prostorskega načrta za rekonstrukcijo križišča in dela državne ceste G2-106 v Rašici je treba izvesti celovito presojo vplivov na okolje, vključno s presojo sprejemljivosti vplivov izvedbe plana v naravo na varovana območja.
2. V tem postopku ni bilo stroškov.

Obrazložitev

Pripravljavec plana, Občina Velike Lašče, Levstikov trg 1, 1315 Velike Lašče, je po pooblaščencu, Urbis d.o.o., Partizanska cesta 3, 2000 Maribor, ki ga zastopa direktor Rajko Sterguljc, z vlogo, št. 043925 z dne 11. 12. 2024, prejeto istega dne, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje o obveznosti izvedbe celovite presoje vplivov na okolje za Občinski podrobni prostorski načrt za rekonstrukcijo križišča in dela državne ceste G2-106 v Rašici (v nadaljnjem besedilu OPPN) po 128. členu Zakona o urejanju prostora (ZUreP-3).

Gradivo je bilo dostopno preko povezave We Transfer, in sicer:

- Pobuda za pripravo Občinskega podrobnega prostorskega načrta (OPPN) za rekonstrukcijo križišča in dela državne ceste G2-106 v Rašici (Urbis d.o.o., št. naloge 012-OPPN/2023, junij 2023);

- pooblastilo št. 3500-0029/2023-2, z dne 21. 6. 2023;

- mnenje Zavoda RS za varstvo narave, št. 3563-0398/2023-2, z dne 19. 9. 2023;

- mnenje Ministrstva za zdravje s prilogo št. 350-3/2024-4 (256), z dne 25. 3. 2024;

- mnenje Direkcije RS za vode, št. 35020-15/2024-3, z dne 7. 10. 2024;

- mnenje Ministrstva za kulturo, št. 35012-20/2024-3340-6, z dne 29. 3. 2024;

- smernice Ministrstva za kmetijstvo, gozdarstvo in prehrano, št. 3504-13/2024/2, z dne 29. 2. 2024.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z OPPN načrtuje rekonstrukcija križišča in dela državne ceste G2-106 v Rašici. Predvidena je izvedba krožišča na stičišču cest R3-647/1368 Mlačevo – Rašica in LC454041 v smeri naselja Rob, z ureditvijo avtobusnih postajališč in gradnjo dveh nadomestnih premostitvenih objektov čez vodotoka Rašico in Malo vodo. V okviru ureditev se izvede tudi površine za pešce do avtobusnih postajališč in bencinskega servisa ter omogoči varno prečkanje vseh prometnic. Izvede se tudi ureditev kolesarskih površin ter zgradi potrebna prometna, energetska, komunalna in komunikacijska infrastruktura.

Območje OPPN je z veljavnim občinskim prostorskim načrtom (v nadaljevanju OPN) namenjeno površinam cest (PC), površinam za mirujoči promet (PO), površinam podeželskega naselja (SKs), območjem centralnih dejavnosti za kulturo (CDk), drugim urejenim zelenim površinam (ZD), območjem okoljske infrastrukture (O), najboljšim kmetijskim zemljiščem (K1), gozdnim zemljiščem (G) in celinskim vodam (VP). Ob prvih spremembah OPN, se bo namenska raba na območju OPPN spremenila v površine cest (PC).

V primeru priprave OPPN, za katerega bo treba v naslednjih spremembah in dopolnitvah OPN spremeniti namensko rabo prostora, se le ta šteje med tiste, za katere je treba skladno z določili 128. člena ZUreP-3 izvesti celovito presojo vplivov na okolje. Taka obveza izvedbe celovite presoje vplivov na okolje za predmetni OPPN izhaja iz zakona samega.

Pooblaščenec pripravljavca plana je na Ministrstvo posredoval mnenje Zavoda RS za varstvo narave (v nadaljevanju ZRSVN) št. 3563-0392/2023-2, z dne 19. 9. 2023. ZRSVN je v mnenju ugotovil, da OPPN in njegov daljinski vpliv sega v varovano območje Mišja dolina (POO, SI3000297), določeno z Uredbo o posebnih varstvenih območjih (območjih Natura 2000), objavljeno v Uradnem listu RS, št. 49/04, 110/04, 59/07, 43/08, 8/12, 33/13, 35/13 – popr., 39/13 – odl. US, 3/14, 21/16 in 47/18). Z načrtovanimi ureditvami v okviru OPPN bi lahko znotraj varovanega območja nastali pomembni vplivi na varstvene cilje, zaradi katerih je bilo to območje opredeljeno. Skladno z navedenim ZRSVN meni, da je za OPPN treba izvesti presojo sprejemljivosti po določbah 101. a člena Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje v skladu z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Pooblaščenec pripravljavca plana je skladno s 3. členom te uredbe v postopek predložil mnenja Ministrstva za zdravje, Ministrstva za kulturo, Ministrstva za kmetijstvo, gozdarstvo in prehrano s področja kmetijstva in Direkcije RS za vode.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 350-3/2024-4 (256), z dne 25. 3. 2024, s katerim soglaša. NIJZ je v mnenju na podlagi podatkov o značilnosti plana, značilnosti vplivov ter pomenu in ranljivosti območij, ki bodo verjetno prizadeta, ugotovil, da bo izvedba OPPN povzročila take spremembe posameznih sestavin okolje (kakovost zunanjega zraka, obremenjenost okolja s hrupom, nastajanje odpadnih voda, kakovost površinskih in podzemnih voda, oskrba s potno vodo, ravnanje z odpadki), da bi te lahko pomembneje vplivale na zdravje in počutje ljudi.

Ministrstvo za kulturo je v mnenju št. 35012-20/2024-3340-6, z dne 29. 3. 2024 navedlo, da OPPN posega na registrirane enote kulturne dediščine Rašica pri Velikih Laščah – Trubarjeva domačija (EID 1-00615, kulturni spomenik z vplivnim območjem), Knej – Kulturna krajina reke Rašice in Mišje doline (EID 1-18465, kulturna krajina), Rašica pri Velikih Laščah – Spomenik padlim v NOB (EID 1-26274, memorialna dediščina) in Rašica pri Velikih Laščah – Vas (EID 1-00614, naselbinska dediščina). Zaradi načrtovanih ureditev bo prišlo do vplivov na kulturno dediščino, vendar Ministrstvo za kulturo meni, da ob upoštevanju podanih konkretnih smernic strateška presoja vplivov plana na kulturno dediščino ni potrebna. Ministrstvo za kulturo bo ustrezno varstvo kulturne dediščine zagotovilo s smernicami in mnenji v postopku priprave prostorskega akta.

Ministrstvo za kmetijstvo, gozdarstvo in prehrano (v nadaljnjem besedilu MKGP) je podalo smernice s področja kmetijstva, št. 3504-13/2024/2, z dne 29. 2. 2024. V dokumentu je navedlo, da mora pripravljavec plana smernice upoštevati pri pripravi osnutka OPPN, na podlagi osnutka pa bo MKGP podalo tudi ugotovitve, ali je za OPPN treba izdelati okoljsko poročilo.

Skladno z ZUreP-3 je v fazi osnutka OPPN treba že pripraviti okoljsko poročilo, zato ministrstvo meni, da tako mnenje v postopku celovite presoje vplivov na okolje ni več relevantno. Glede na to, da OPPN posega tudi na kmetijska zemljišča ter da zahtevane vsebine s področja tal in kmetijskih zemljišč še niso bile ustrezno obravnavane v gradivu, jih je treba obravnavati v okoljskem poročilu v okviru postopka celovite presoje vplivov na okolje za predmetni OPPN.

Direkcija RS za vode je podala mnenje, št. 35020-15/2024-3, z dne 7. 10. 2024, v katerem je navedla, da OPPN ne sega na vodovarstveno območje, območje OPPN ni erozijsko ali plazljivo, je pa poplavno ogroženo, prav tako prečka vodotoke in priobalna zemljišča. Direkcija RS za vode je na podlagi idejne zasnove za pridobitev projektnih pogojev (GIRI d.o.o., št. 11-699/19, marec 2020) v predmetni zadevi že izdala Projektne pogoje (št. 35506-1021/2020-3, z dne 16. 6. 2020), v katerih so navedeni pogoji in usmeritve za projektiranje, ter mnenje o vplivu gradnje na vodni režim in stanje voda (št. 35508-8558/2021-9, z dne 1. 2. 2022), izdano na projektno dokumentacijo, da je prostorska ureditev križišča ter premostitvenih objektov čez Rašico in Malo vodo skladna z določili veljavnega Zakona o vodah. Direkcija RS za vode meni, da kljub posegom na vodna in priobalna zemljišča ter na poplavna območja, OPPN ob upoštevanju izdanih mnenj in projektnih pogojev verjetno ne bo pomembno vplival na okolje z vidika upravljanja z vodami.

Po pregledu gradiva in na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, je ugotovilo:

- Z OPPN se načrtuje rekonstrukcija križišča in dela državne ceste G2-106 v Rašici. Predvidena je izvedba krožišča na stičišču cest R3-647/1368 Mlačevo – Rašica in LC454041 v smeri naselja Rob s spremljajočimi ureditvami ter prometno in drugo gospodarsko javno infrastrukturo.

- Območje je z veljavnim OPN namenjeno različnim namenskim rabam, namenska raba območja se bo spremenila v površine cest (PC).

- Na podlagi javno dostopnih podatkov (vir: ARSO, Atlas okolja) OPPN sega na območje naravne vrednote Veliki log pri Rašici (ident. Št. 1762 V) ter na ekološko pomembni območji Mišja dolina z velikimi logi (ID 36500) in Osrednje območje življenjskega prostora velikih zveri. Načrtovane ureditve bi lahko pomembneje vplivale na sestavine biotske raznovrstnosti.

- OPPN posega na območja kmetijskih zemljišč in gozdov, zato je pričakovati pomembnejše vplive na ta območja.

- Na podlagi javno dostopnih podatkov (vir: e-Vode) OPPN ne sega na vodovarstveno, plazljivo in erozijsko ogroženo območje, je pa poplavno ogroženo in posega na vodna in priobalna zemljišča. Glede na to, da so bili s strani Direkcije RS za vode že podani projektni pogoji in mnenje o vplivu gradnje na vodni režim in stanje voda na podlagi idejne zasnove in projektne dokumentacije, ministrstvo ocenjuje, da dodatni ukrepi za poplavno varnost v okviru celovite presoje vplivov na okolje niso potrebni.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN tangira več objektov ali območij kulturne dediščine, vpisanih v register nepremične kulturne dediščine. Skladno z mnenjem Ministrstva za kulturo pa kljub navedenemu ni pričakovati pomembnih vplivov OPPN na kulturno dediščino.

- Na podlagi predloženega gradiva se na območju OPPN načrtujejo posegi in dejavnosti, ki bi lahko povzročili pomembne vplive na zdravje ljudi.

Ministrstvo na podlagi gradiva, javno dostopnih podatkov, mnenj in meril iz 2. člena Uredbe o merilih ocenjuje, da obstaja verjetnost pomembnejših vplivov OPPN na biotsko raznovrstnost, okolje, tla, kmetijska zemljišča in zdravje ljudi. Ministrstvo zato meni, da je za OPPN treba izvesti celovito presojo vplivov na okolje.

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3. Sestavni del postopka je tudi presoja sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Vročiti (elektronsko):

- Občina Velike Lašče, Levstikov trg 1, 1315 Velike Lašče, obcina@velike-lasce.si

V vednost (elektronsko):

- Urbis d.o.o., urbis@urbis.si

- Zavod za varstvo narave, OE Ljubljana, info.lj@zrsvn.si

- Direkcija RS za vode, Sektor območja srednje Save, gp.drsv-lj@gov.si

- Ministrstvo za kulturo, Direktorat za kulturno dediščino, gp.mk@gov.si

- Ministrstvo za zdravje, Direktorat za javno zdravje, gp.mz@gov.si

- Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si